РЕШЕНИЕ 2011/424/ОВППС НА СЪВЕТА
от 18 юли 2011 година
за назначаване на специален представител на Европейския съюз за региона на Южното Средиземноморие
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за Европейския съюз, и по-специално член 28, член 31, параграф 2 и член 33 от него,
като взе предвид предложението на върховния представител на Съюза по въпросите на външните работи и политиката на сигурност,
като има предвид, че:
(1)
Последните събития в арабския свят изискват категоричен и всеобхватен отговор от страна на Европейския съюз.
(2)
На 4 февруари и на 11 март 2011 г. Европейският съвет прие декларации, а на 24-25 март 2011 г. заключения, в които се изразява намерението на Съюза да подкрепи всички мерки за демократични промени в държавите от южното съседство и да развие ново партньорство с региона.
(3)
На 21 февруари 2011 г. Съветът прие заключения относно събитията в региона на южното съседство, а на 20 юни 2011 г. - заключения относно европейската политика на съседство, в които приветства предложението на върховния представител на Съюза по въпросите на външните работи и политиката на сигурност (ВП) за специален представител на Европейския съюз за региона на Южното Средиземноморие.
(4)
В своите съобщения от 8 март и от 25 май 2011 г. ВП и Европейската комисия представиха предложения за партньорство за демокрация и споделен просперитет, както и за нов подход към партньорството със съседите на Съюза в рамките на европейската политика на съседство.
(5)
Необходима е засилена дипломация от страна на Съюза в държавите от региона с цел подкрепа на организирания преход към устойчива демокрация, както и на правата на човека и правовата държава.
(6)
Следователно следва да бъде назначен специален представител на Европейския съюз (СПЕС) за региона на Южното Средиземноморие.
(7)
СПЕС ще изпълнява мандата си в ситуация, която може да се влоши и да попречи на постигането на целите на външната дейност на Съюза, определени в член 21 от Договора,
ПРИЕ НАСТОЯЩОТО РЕШЕНИЕ:
Член 1
Назначаване
Г-н Bernardino LEÓN се назначава за специален представител на Европейския съюз (СПЕС) за региона на Южното Средиземноморие до 30 юни 2012 г. Мандатът на СПЕС може да бъде прекратен по-рано с решение на Съвета по предложение ВП.
Член 2
Цели на политиката
Мандатът на СПЕС се основава на целите на политиката на Съюза по отношение на държавите от южното съседство, както се посочва в декларациите на Европейския съвет от 4 февруари и 11 март 2011 г., в неговите заключения от 24-25 март 2011 г. и в заключенията на Съвета от 21 февруари и от 20 юни 2011 г., като се вземат предвид предложенията на ВП и на Комисията, съдържащи се в техните съобщения от 8 март и от 25 май 2011 г.
Тези цели включват:
а)
засилване на политическия диалог от страна на Съюза с оглед на партньорството и разширяването на отношенията с държавите от региона на Южното Средиземноморие;
б)
принос за отговора на Съюза във връзка със събитията в държавите от региона на Южното Средиземноморие, и по-специално укрепване на демокрацията и институционалното изграждане, правовата държава, доброто управление, зачитането на правата на човека и основните свободи, мира и регионалното сътрудничество, включително чрез европейската политика за съседство и Съюза за Средиземноморието;
в)
засилване на ефективността, присъствието и видимостта на Европейския съюз в региона и в съответните международни форуми. Установяване на тясна координация със съответните местни партньори и с международни и регионални организации, като Африканския съюз, Съвета за сътрудничество на арабските държави в Персийския залив, организацията „Ислямска конференция“, Лигата на арабските държави и Организацията на обединените нации.
Член 3
Мандат
За постигане на целите на политиката СПЕС има следния мандат:
а)
укрепване на цялостната политическа роля на Съюза по отношение на държавите от региона на Южното Средиземноморие, по-специално чрез засилване на диалога с правителствата и международните организации, както и с гражданското общество и други значими фактори, и допринасяне за осведомеността на партньорите относно подхода на Съюза;
б)
поддържане на тесни връзки с всички страни, участващи в процеса на демократични промени в региона, насърчаване на стабилизирането и помирението при пълно зачитане на ангажираността на местно равнище и подпомагане на управлението и предотвратяването на кризи;
в)
съдействие за по-голяма последователност, съответствие и съгласуваност на политиките и действията на Съюза и на държавите-членки по отношение на региона;
г)
съдействие за насърчаване на координацията с международните партньори и организации. Подпомагане на ВП в координация с Комисията чрез принос към дейността на специалната група за Южното Средиземноморие;
д)
принос към изпълнението в региона на политиката на Съюза в областта на правата на човека, включително насоките на Съюза в областта на правата на човека, по-специално насоките на Съюза относно децата и въоръжените конфликти, както и насилието срещу жени и момичета и борбата срещу всякакви форми на дискриминация срещу тях, както и политиката на Съюза по отношение на жените, мира и сигурността, включително чрез мониторинг и доклади във връзка с развитието на ситуацията, както и формулиране на препоръки в това отношение.
Член 4
Изпълнение на мандата
1. СПЕС отговаря за изпълнението на мандата, като действа под ръководството на ВП.
2. Комитетът по политика и сигурност (КПС) поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
3. СПЕС работи в тясна координация с Европейската служба за външна дейност (ЕСВД).
Член 5
Финансиране
1. Референтната сума, предназначена за покриване на свързаните с мандата на СПЕС разходи за периода до 30 юни 2012 г., е в размер на 855 000 EUR.
2. Управлението на разходите се извършва в съответствие с процедурите и правилата, приложими към общия бюджет на Съюза.
3. Управлението на разходите се урежда с договор между СПЕС и Комисията. СПЕС се отчита пред Комисията за всички направени разходи.
Член 6
Сформиране и състав на екипа
1. В рамките на мандата и на предоставените финансови средства СПЕС отговаря за сформирането на екип. Екипът включва експерти по специфични въпроси на политиката съобразно изискванията на мандата. СПЕС предоставя своевременно на Съвета и Комисията актуална информация за състава на екипа.
2. Държавите-членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата-членка, въпросната институция на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани към СПЕС. Договорно наетите членове на международния персонал трябва да са граждани на държава-членка.
3. Целият командирован персонал остава под административното ръководство на изпращащата държава-членка, институция на Съюза или ЕСВД и изпълнява задълженията си и действа в интерес на изпълнението на мандата на СПЕС.
Член 7
Привилегии и имунитети на СПЕС и членовете на екипа на СПЕС
Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и на членовете на екипа на СПЕС, се договарят съответно с приемащата страна или приемащите страни. За тази цел държавите-членки и Комисията предоставят цялото необходимо съдействие.
Член 8
Сигурност на класифицираната информация на ЕС
СПЕС и членовете на екипа на СПЕС спазват принципите за сигурност и минималните стандарти, определени в Решение 2011/292/ЕС на Съвета от 31 март 2011 г. относно правилата за сигурност за защита на класифицирана информация на ЕС (1).
Член 9
Достъп до информация и логистична подкрепа
1. Държавите-членки, Комисията и Генералният секретариат на Съвета осигуряват на СПЕС достъп до всяка информация от значение за него.
2. Делегациите на Съюза и държавите-членки при необходимост осигуряват логистична подкрепа в региона.
Член 10
Сигурност
В съответствие с политиката на Съюза за сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки съобразно мандата и обстановката от гледна точка на сигурността в географския регион, за който отговаря, за сигурността на целия персонал под пряко ръководство на СПЕС, по-специално като:
а)
разработва съобразен със спецификата на мисията план за сигурност, който включва специфични за мисията физически, организационни и процедурни мерки за сигурност, уреждащ управлението на безопасното придвижване на персонала към и в рамките на района на мисията, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;
б)
гарантира, че целият персонал, разположен извън Съюза, е застрахован за висок риск в съответствие с условията в района на мисията;
в)
гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в района на мисията, въз основа на степента на риск, определена за района на мисията;
г)
гарантира изпълнението на всички приети препоръки, направени в резултат на извършените редовни оценки на сигурността, и представя пред Съвета, ВП и Комисията писмени доклади относно изпълнението на тези препоръки, както и относно други свързани със сигурността въпроси, в рамките на междинния доклад и доклада за изпълнението на мандата.
Член 11
Докладване
СПЕС представя редовни устни и писмени доклади пред КПС и ВП. При необходимост СПЕС докладва също така пред работните групи на Съвета. Редовните писмени доклади се разпространяват чрез мрежата на европейските кореспонденти (COREU). По препоръка на КПС или ВП СПЕС може да представя доклади пред Съвета по външни работи.
Член 12
Координация
1. СПЕС съдейства за цялостната политическа координация в рамките на Съюза и съдейства за осигуряване на съгласувано използване на място на всички инструменти на Съюза и на държавите-членки с оглед на постигане на целите на политиката на Съюза. Дейността на СПЕС се съгласува с тази на държавите-членки и на Комисията, както и с дейността на други специални представители на Европейския съюз в същия регион, включително СПЕС за Близкоизточния мирен процес, когато това е целесъобразно. СПЕС провежда редовни брифинги за мисиите на държавите-членки и за делегациите на Съюза.
2. На място се поддържат тесни връзки с ръководителите на делегациите на Съюза и ръководителите на мисиите на държавите-членки, които полагат всички усилия да подпомогнат СПЕС при изпълнението на мандата. Освен това СПЕС на място поддържа връзки с други международни и регионални фактори.
Член 13
Преглед
Изпълнението на настоящото решение и неговата съгласуваност с други действия на Съюза в този регион подлежат на редовен преглед. В края на януари 2012 г. СПЕС представя на Съвета, на ВП и на Европейската комисия доклад за напредъка, а в края на мандата си - цялостен доклад за изпълнението на мандата.
Член 14
Влизане в сила
Настоящото решение влиза в сила в деня на приемането му.
Съставено в Брюксел на 18 юли 2011 година.